નૂતન વર્ષનું નવલું પ્રભાત આજે ઊગ્યું છે. પ્રભાત તો નિત્ય થાય છે પણ આજે નવા વર્ષના આરંભનું પ્રથમ પ્રભાત છે. દીપમાળાઓની હારમાળાના દીપોત્સવીપર્વમાં ગણપતિ, લક્ષ્મી ને સરસ્વતીની પૂજા-અર્ચના વિશેષરૂપે થાય છે તે માનવજીવન સાથે સૂચક છે. ગણપતિ વિઘ્નહર્તા દેવ છે એટલે વીતેલાં વર્ષમાં આવેલાં વિઘ્નો નવા વર્ષમાં ન આવે તે માટે તેમની પૂજા-અર્ચના થાય છે. લક્ષ્મી એટલે કે ધનસંપત્તિની પૂજા કરાય છે. ધન એ કાળું કે ધોળું હોતું નથી પણ માણસે તેને કાળું-ધોળું બનાવી દીધું છે. ધનપ્રાપ્તિની અતિતરસ કે તૃષ્ણાએ માનવીને પાગલ બનાવી દીધો છે. આપણાં શાસ્ત્રોએ ગેરરીતિથી કમાયેલું ધન ટકતું નથી તેવી ચેતવણી આપેલી જ છે, છતાં માનવીની વધતી ધનેચ્છા ભ્રષ્ટાચાર ને કાળા નાણાં જેવાં અનેક અનિષ્ટો સર્જે છે. ધનની સાથે ધન્વંતરિની પણ ઉપાસના-આરાધના થાય છે. માણસ જ્યારે ધનસંપત્તિ પાછળ આંધળી દોટ મૂકે છે ત્યારે તે પોતાનાં શરીર કે સ્વાસ્થ્યની પણ ફિકર કરતો નથી. રાત-દિવસ પૈસા કમાવા પાછળ શરીર ખર્ચી નાખે છે પણ કમાયેલા પૈસા કથળેલાં શરીરની સારવાર પાછળ ખર્ચે છે. માણસ લક્ષ્મીપૂજન કરે છે પણ ગૃહલક્ષ્મી સમાન પત્નીનો વિશ્વાસઘાત કરે છે ને પછી સર્જાય છે મી ટૂની મોટી વણઝાર. જો ઘરની લક્ષ્મીમાં વિશ્વાસ, વફાદારી રાખે તો મી ટૂની સમસ્યા આપોઆપ ઉકલી જશે. ત્રીજું પૂજન સરસ્વતીનું થાય છે. આજે શિક્ષણમાં નર્યો વ્યાપાર વધ્યો છે. વિદ્વતાનાં નામે નર્યો બકવાસ રોજ સાંભળવા મળે છે. આજે વ્યંગમાં કહેવાય છે કે સરસ્વતી ક્યાં નથી તો વિદ્યાધામોમાં! ઘરનો કંકાસ કાળી ચૌદશે નહીં પણ પરસ્પરની સમજદારીથી જ કાઢી શકાય.